
AVIZ

asupra propunerii legislative privind acordarea unui ajutor financiar în vederea stimulării contractării de abonamente la Internet


În conformitate cu prevederile Regulamentului Camerei Deputaţilor, modificat şi completat prin H.C.D. nr.34/2005, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind acordarea unui ajutor financiar în vederea stimulării contractării de abonamente la Internet, trimisă cu adresa nr. PL.X 648 din 14 decembrie  2005, înregistrată  sub nr. 31/1100 din 15. 12. 2005.


Camera Deputaţilor este Cameră decizională.


Senatul, în şedinţa sa din 8 decembrie 2005, a respins propunerea legislativă.


Potrivit prevederilor art. 61 din Regulamentul Camerei Deputaţilor, republicat, comisia a dezbătut propunerea legislativă, menţionată mai sus, în şedinţa din 30 ianuarie 2006.


Membrii comisiei au examinat propunerea legislativă supusă avizării, expunerea de motive la propunerea legislativă, punctul de vedere al Guvernului, transmis cu adresa nr. 2294 din 27.09.2005, prin care nu susţine adoptatea propunerii legislative şi avizul favorabil al Consiliului Legislativ nr. 588 din 24.05.2005 şi au hotărât cu (unanimitate de voturi) să avizeze negativ această iniţiativă legislativă pentru următoarele considerente:

· în ceea ce priveşte suma ce ar urma să fie acordată ca ajutor financiar, trebuie precizat faptul că acordarea nediferenţiată a ajutorului financiar ar duce, fie la creşterea nejustificată a valorii abonamentului la internet, fie la menţinerea acestuia la o valoare foarte ridicată;

· în prezenta propunere legislativă nu se precizează modalităţile în care vor putea beneficia de acest ajutor financiar persoanele care se abonează la Internet după data de 31 august , având în vedere faptul că, în fiecare an, cerereile de acordare vor putea fi depuse doar după această dată;

· mai mult decât atât, propunerea legislativă nu prevede mijloacele financiare necesare aplicării măsurii propuse , fapt ce contravine art. 138 alin. (5) din Constituţie, republicată, conform căruia “ Nici o cheltuială bugetară nu poate fi aporbată fără stabilirea sursei de finanţare”;

· de asemenea, propunerea legislativă nu ţine seama de normele de tehnică legislativă, regelementate prin Legea nr. 24/2000, republicată. 


În raport de obiectul şi conţinutul său, propunerea legislativă face parte din categoria legilor ordinare.

